Avastasin hetkel, et Egiptuses Dahabis paar päeva tagasi toimunud terroriaktide üheks asukohaks oli Al Capone, üks minu ja paljude Eesti sukeldujate lemmikrestorane. Koht on tuntud ka paljudele Eesti surfaritele. Kes Dahabi tunnevad, siis Al Capone on jõuesuudme sillast kohe vasakut kätt olev esimene restoran.  Paljud meist on peale väsitavaid sukeldumisi seal maha istunud ja ühe külma Sakara Goldi tellinud. Kahjuks ei leidnud hetkel ühtegi seal tehtud fotot ega videolõiku.    Mäletan, et viimati sai seal söödud 25. jaanuaril ehk täpselt 3 kuud enne plahvatusi. Kell oli nii 5 paiku pealelõunal, just sai tehtud paar sukeldumist Blue Hole's ja Canyon'is ning keha valdas mõnus rammestus. Küll oli siis hea, kui vanad tuttavad ettekandjad eestlased ära tundsid ning tõid värskeltküpsetatud saia, peale mida saabus  oivaline mereandide supp. Oi kuidas seda praegu tahaks. Pearoaks sai kahe peale kalaletist valitud üks kena   purikas, mis siis suurel vaagnal meile toodi. Mereannid ongi alati olnud Al Capone üks parimaid valikuid, seetõttu soovitan neid kõigile.    Jah, justnimelt soovitan, et kõik eestlased jätkuvalt Egiptusse ja Dahabi läheks, vaatamata meedias suureks puhutud terroriaktidele. Inimesed, kes seal elavad ja töötavad, ei ole juhtunus süüdi.  Vähemalt mitte enamus neist. Terroriakt võib meid tabada ükskõik kus, kindlasti ei ole võimalus selle läbi kannatada suurem kui see, et jääte auto alla Tallinna tänavatel ülekäigukohal või lähikonna teedel rattaga sõites. Halvemal juhul kihutab teile otsa juba tavapäraseks saanud purjus koolibussi juht, keda meie teed tunduvad täis olevat. Egiptlasele on turist aga üks väheseid elatusallikaid, kelle ärajäämine võib tähendada nälga ja kurbust tema perele ja lastele. Seega ainus mida me teha saame, on jätkata  ka lähikuudel reise Egiptusse, et aidata kaasa rahule ja majanduselu arengule sealses regioonis.    Al Capone sai aga juba päev pärast plahvatust korda tehtud, mis sellest, et päike on kiviplaatide vahelistes pragudes vereklombid pruuniks põletanud ning mõni inimene ei ole enam siin ilmas, et kunagi sealseid maitsvaid mereande maitsta.